recursal/SuperWikiNEXT-32B huggingface dataset:
**Ignimbrit** je súhrnné označenie utuhnutých, spečených sopečných produktov, ktoré vznikli pri usadení pyroklastických prúdov. Názov pochádza z latinských slov *igni* - oheň a *imbri* - voda. Ich existencia je zviazaná s laminárne (bez turbulencií) sa pohybujúcimi, horúcimi a hustými pyroklastickými prúdmi, vzniknutými kolapsom erupčného stĺpca sopečných plynov a pár. Farba nezvetraných ignimbritov je žltá až oranžová, zvetrané typy sú sfarbené do okrova, kvôli prebiehajúcej oxidácii Fe minerálov a vzniku limonitu.

Mineralógia
-----------

Minerálne zloženie závisí od zloženia primárnej taveniny. Jej chemizmus ovplyvňuje zloženie tak samotného matrix (základnej hmoty), ako aj výskyt a početnosť výskytu fenokrystov (výrastlíc). Z minerálov sa najčastejšie vyskytujú sľudy, ortoklas a iné živce. Ďalšími minerálmi, vyskytujúcimi sa v ignimbritoch (tentokrát už len v menšom - akcesorickom množstve) sú pyroxény, nefelín atď...

Petrológia
----------

Petrologicky sa ignimbrity blížia dacitom až ryolitom, teda horninám s prevládajúcim obsahom oxidu kremičitého. Charakteristickým znakom ignimbritov sú **fiamme** - drobné úlomky vulkanického skla, pretiahnutého tvaru, ktorý je spôsobený deformáciami pri transporte a kompaktácii. Je možný aj výskyt väčších kryštálov, prípadne aj xenolitov (cudozodých úlomkov). Často sa tiež stáva, že horúci pyroklastický prúd úplne spečie (zosklovatie) povrch už usadenej vrstvy popola, takéto útvary sa nazývajú **spečené tufy**.

### Premeny

Ignimbrity pomerne ľahko podliehajú zvetrávaniu a iným dezintegračným procesom, nakoľko tým, že sú priamy produkt sopečnej činoosti a aj ich ukladanie prebieha v blízkosti aktívnej zóny vulkánu, sú často menené vplyvom horúcich vôd a/alebo pár, produkovaných samotným vulkánom. Najčastejšie zvetrávajú živce na kaolinit, tento proces sa nazýva kaolinizácia.

Iné projekty
------------

Commons
* Spolupracuj na Commons Commons ponúka multimediálne súbory na tému **ignimbrity**.
**Platidlo** je všeobecne akýkoľvek obvykle používaný prostriedok výmenného obchodu. V rôznych kultúrach túto úlohu mohli v minulosti plniť napríklad kamienky určitých minerálov, mušle, pierka a pod. U Slovanov sa na dlhý čas ujalo ako platidlo plátno, od čoho tiež pochádza slovo platiť.

Mince
-----

Rôzne kultúry používali farebné a drahé kovy, ktoré postupne dostali štandardizovanú podobu čo do tvaru a hmotnosti (hrivny, prúty, mince) z nich sa ako najpraktickejšie ukázali mince, čím vznikli prvé peniaze. Vzhľadom na nedostatok niektorých kovov sa používalo naraz niekoľko druhov mincí z rôznych materiálov. Chammu-rabiho zákonník udával kurz na výmenu zlatých a medených mincí rovnakej hmotnosti.

Mince sa vyrábali najčastejšie z materiálov, ktoré sa dali v blízkosti vyťažiť, alebo ktoré sa do krajiny dostávali obchodom. Napríklad platidlom starovekého Grécka bola Drachma, strieborná minca.

Papierové peniaze
-----------------

Papierové bankovky sa prvýkrát objavili v Číne, pôvodne ako potvrdenky za príjem peňazí, keďže bol nedostatok mincí.
Kódy **ISO 3166-2** pre Indiu identifikujú 28 spolkových štátov a 6 zväzových teritorií a mesto Dillí. Prvá časť (IN) je medzinárodný kód pre Indiu, druhá časť pozostáva z dvoch písmen identifikujúcich štát alebo teritórium.

Spravodaje
----------

* 2002-05-21
* 2002-08-20
* 2002-12-10

Zoznam kódov
------------

```
IN-AN Andamany a Nikobary (Port Blair)
IN-AP Ándhrapradéš (Haidarábád)
IN-AR Arunačalpradéš (Itánagar)
IN-AS Ásám (Dispur)
IN-BR Bihár (Patna)
IN-CH Čandígarh (Čandígarh)
IN-CT Čhattísgarh (Rájpur)
IN-DD Damán and Díjú (Damán)
IN-DL Dillí (Dillí)
IN-DN Dádra a Nagar-havéli (Silvassa)
IN-GA Goa (Panaji)
IN-GJ Gudžarát (Ahmadábád)
IN-HP Himáčalpradéš (Simla)
IN-HR Harjana (Čandígarh)
IN-JH Džharkhand (Rančí)
IN-JK Džammú a Kašmír (Šrínagar)
IN-KA Karnataka (Bangalore)
IN-KL Kérala (Thiruvananthapuram)
IN-LD Lakadivy (Kavaratti)
IN-MH Maháráštra (Mumbaj)
IN-ML Meghalaja (Šilaung)
IN-MN Manípur (Imphál)
IN-MP Madhjapradéš (Bhópál)
IN-MZ Mizórám (Aizal)
IN-NL Nágáland (Kóhima)
IN-OR Urísa (Bhuvanéšvar)
IN-PB Paňdžáb (Čandígrah)
IN-PY Pondichérry (Pondichérry)
IN-RJ Rádžasthán (Džajpur)
IN-SK Sikkim (Gangtok)
IN-TN Tamilnádu (Čennai)
IN-TR Tripura (Agartala)
IN-UL Uttaránčal (Déhrádún)
IN-UP Uttarpradéš (Lakhnaú) 
IN-WB Západné Bengálsko (Kolkata)
```

Pozri aj
--------

* ISO 3166-2, zoznam kódov územno správnych celkov všetkých krajín.
* ISO 3166-1, zoznam kódov všetkých krajín, používaných súčasne ako ich doménové mená na internete.
**Plata škvrnitá** (lat. Xiphophorus maculatus) je druh ryby z čeľade živorodkovité (*Poeciliidae*). Je to často chovaná akváriová ryba, od ktorej sa odvodzujú viaceré chovateľské formy. Pochádza zo Strednej Ameriky.

Opis
----

Tvarom tela sa podobá mečúňom, samce však nemajú meč na chvostovej plutve. Sfarbenie divej formy je hnedavé s modro trblietavými bokmi. Chvostovú plutvu zdobia dve čierne škvrny. Samce dorastajú do maximálnej dĺžky 4 cm, samičky do 6 cm. Maximálna dĺžka, do ktorej môžu vo voľnej prírode dorastať, je 10 cm. Okrem divej formy existuje nespočetne vyšľachtených pliat, pričom mnohé formy pochádzajú tiež z medzidruhových krížení, napríklad s mečúňom mexickým či inými druhmi plát. Existujú aj jednofarebné čierne, žlté a modré platy.

Ekológia a biotop
-----------------

Žije spoločensky v plytkých mäkkých vodách. Optimálna teplota sa pohybuje v rozpätí 23-25°C, ale jedince odchovávané po niekoľko generácií v akváriách môžu byť adaptované aj na vyššie teploty. Je všežravá s prevahou rastlinnej potravy. Plata je aj v prírode veľmi variabilná. To bolo spolu s ľahkou krížiteľnosťou dobrým predpokladom pre vyšľachtenie najrôznejších foriem. Okrem nich existujú aj ryby s extrémne predĺženými chrbtovými plutvami, ktoré zrejme predstavujú výsledok nejakej dedično hormonálnej poruchy (tzv. Simpsonov index). Plata je, podobne ako aj ostatné ryby tejto čeľade, živorodá. Pri vrhu samice platy vypúšťajú 50 až 100 mladých rybiek.

Zdroj
-----

* Thomas Romig: *Příroda do kapsy: Akvarijní ryby* ISBN 80-205-1033-8
* Hans J. Mayland: *Sladkovodní akvárium* ISBN 80-7176-704-2
* Thierry maitre-Allain: *Veľká kniha o akváriu* ISBN 80-8046-054-X

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Plata škvrnitá**
* Spolupracuj na Wikidruhoch Wikidruhy ponúkajú informácie na tému **Plata škvrnitá**
Súradnice: 38°12′56″S 23°16′01″V﻿ / ﻿38,21556°S 23,26694°V﻿ / 38.21556; 23.26694
**Plataies** (novogr. *Πλαταιές* – Plataies, do 19. storočia *Κόκλα (Kokla)*) resp. v staroveku **Plataiai** alebo **Plataje** (starogr. *Πλαταιαί* – Plataiai) je malá dedina v Strednom Grécku, v kraji Boiótia. Od roku 2011 je administratívne súčasťou obce Téby a v rámci Téb je súčasťou obecnej jednotky **Plataies**. V dedine žilo v roku 2001 984 obyvateľov a v obecnej jednotke vyše 4000 obyvateľov.

Dejiny
------

Mesto založili grécki Ióni a v klasickom staroveku to bolo jedno z významnejších a kultúrnych miest Grécka. Mesto vždy stálo na strane Atén. V bitke pri Maratóne porazili spolu s Aténčanmi Peržanov. V Peloponézskej vojne Platajčania podporovali Atény, neskôr však nato doplatili, Plataje dvakrát zničili Téby a miestni obyvatelia utiekli do Atiky. Časť z nich sa vrátila až po Bitke pri Chaironei. V rímskej dobe sa z mesta stala malá dedinka, v 3. a 4. stor. mesto pravdepodpbne vyplienili rôzne germánske kmene, neskôr, za byzantskej doby v 6. stor. Slovania. Niekedy v 13. stor. sa tuusadzujú Arvaniti, neskôr známi ako kresťanskí Albánci, miestne obyvateľstvo Atiki bolo zdecimované vojnami. Od 15. stor. je táto malá arvanitská dediny súčasťou Osmanskej ríše a je známa ako *Kokla*, čo je meno albánskeho pôvodu. V 19. stor. po oslobodení Grécka bolo prinavrátené antické meno, *Plataies*.

Zdroj
-----

* Μεγάλη Ελληνική Εγκυκλοπαίδεια Δρανδάκη

Pozri aj
--------

* Bitka pri Platajách
**Trace Dempsey Cyrus** (\* 24. február 1989, Ashland, Kentucky, USA), rodným menom **Neil Timothy Helson**, je americký muzikant. Je synom country speváka Billyho Raya Cyrusa a bratom speváčky Miley Cyrus. Tiež je vokalistom v skupine Metro Station. Túto skupinu opustil v roku 2010 a v roku 2014 sa k nej zase vrátil. Je vlastníkom podniku *From Backseats to Bedrooms*.

Život a kariéra
---------------

### 1989 – 2006: Detstvo

Narodil sa v Ashlande v Kentucky ako Neil Timothy Helson. Jeho matka je Leticia "Tish" Cyrus (rodným menom Finley). Jeho biologickým otcom je Baxter Neal Helson, ale neskôr bol adoptovaný Billym Cyrusom, keď sa za neho Leticia vydala. Po adopcii bolo jeho meno zmenené na Trace Dempsey Cyrus. Trace trávil školské prázdniny cestovaním po koncertoch so svojím adoptívnym otcom Billym. Má mladšiu sestru Miley, ktorá účinkovala v hlavnej úlohe v seriáli Hannah Montana. V rozhovore s MTV hovoril o nahrávaní s Miley: *„Momentálne mám v pláne s Miley naspievať jednu pieseň do jej ďalšieho albumu. Nemôžem o tom teraz moc povedať, pretože je to len plán, ale pracujem na tom."*

V roku 2006 spolupracoval na zložení piesne „Country Music Has the Blues" na albume Billyho Raya *Wanna Be Your Joe*. Pieseň spieval Billy spoločne s Lorettou Lynn a Georgom Jonesom. Trace bol gitaristom a spevákom v skupine Metro Station.

### 2010 – súčasnosť

V roku 2013 účinkoval v remixe piesne „Dat Boi" skupiny Millionaires. Dňa 14. októbra 2011 bol prvýkrát videný s herečkou Brendou Songovou. V júni 2012 oznámil, že tento vzťah medzi nimi skončil, ale v januári 2013 sa dali znovu dokopy. V marci 2014 odstránila Brenda všetky fotky s Tracem zo svojho Instagramu. Potom oznámila, že sa znovu rozišli.

Galéria
-------

* Trace Cyrus na vystúpení v Chicagu v roku 2008Trace Cyrus na vystúpení v Chicagu v roku 2008
* Trace Cyrus s Masonom Musso v roku 2015 v Hartforde v ConnecticuteTrace Cyrus s Masonom Musso v roku 2015 v Hartforde v Connecticute

Zdroj
-----

*Tento článok je čiastočný alebo úplný preklad článku Trace Cyrus na českej Wikipédii.*

Autoritné údaje: * GND: 1164113429
* VIAF: 5931153411843241700006
Robotizovaný radič prevodovky I-Shift
Schéma dvojspojkovej prevodovky
**Robotizovaná prevodovka** alebo aj "automatizovaná" a "motorizovaná" prevodovka je druh prevodovky používaný v dopravných prostriedkoch.

Ide v podstate o manuálnu prevodovku, ktorá nie je ovládaná priamo vodičom cez mechanickú páku, ale pomocou servomotorov a riadiacej elektronickej jednotky. Automobil s robotizovanou prevodovkou nemá spojkový pedál, čo však neznamená, že vodič stráca možnosť ovplyvniť voľbu prevodového stupňa – radenie ovláda odtláčaním alebo pritiahnutím páky za volantom, alebo stupne volí dotykmi riadiacej páky, prípadne tlačidlami na volante. Prevodovka má tiež možnosť automatického volenia prevodových stupňov. 

Výhodou robotizovanej prevodovky je jej jednoduchosť oproti automatickej alebo dvojspojkovej prevodovke. Nevýhodou môže byť napríklad jav straty trakcie pri preraďovaní čo sa prejavuje jemným trhnutím. 

Robotizované prevodovky môžu byť jednospojkové, klasická koncepcia prevodovky s robotizovaným ovládaním alebo dvojspojkové. 

Dvojspojková prevodovka má dva výstupné hriadele na dve spojky. Prvá hriadeľ ovláda párne stupne a druhá nepárne. Kým jedna spojka je v behu so zaradeným prevodovým stupňom, elektronická jednotka zaradí pravdepodobný nasledujúci stupeň pre druhú spojku. Pri preraďovaní sa len prvá spojka vypne a druhá pripojí. Výhodou je rýchlejšie radenie približne 0,5 s postačuje na zmenu rýchlostného stupňa. Nevýhodou je komplikovanejšia technológia, vyššie straty trením mechanizmu, náročnejší servis a drahšie opravy.

Príklady označenia
------------------

* Citroën / Peugeot SensoDrive alebo BMP = Boite Manuelle Pilotée
* Ford - Powershift
* Porsche PDK DoppelKupplung
* Ferrari F1
* Renault - Quickshift alebo EDC
* Alfa Romeo - Selespeed alebo TCT
* Volkswagen DSG = Direkt Schalt Getriebe

Pozri aj
--------

* Manuálna prevodovka
* Automatická prevodovka
* Prevodovka (všeobecný popis)
* Rozvodovka
* Synchronizovaná prevodovka

Externé odkazy
--------------

* Robotizovana prevodovka
**Jozef Franzen**, RNDr. (\* 6. február 1946) je slovenský šachový medzinárodný majster v praktickom šachu a medzinárodný veľmajster v korešpondenčnom šachu. 

Ten druhý titul získal v roku 1984. Majster Bratislavy 1978 a 1980, v r. 1978 aj majster Slovenska. Jeho hlavné úspechy však patria do korešpondenčného šachu. V 12. „ročníku" majstrovstiev sveta, ktorý sa konal v období 1984 – 1991, obsadil 2. miesto a stal sa tak vicemajstrom sveta.  Po nástupe počítačov však tento druh šachu prestal pestovať a vrátil sa k praktickej hre, kde ešte stačil prekonať rating 2400.

Pochádza z Handlovej, predkovia boli až zo Škandinávie. Profesiou je geológ. Pôsobil ako riaditeľ sekcie geológie a prír. zdrojov Ministerstva životného prostredia. Venoval sa aj zásobám surovín na morskom dne. Je dvakrát rozvedený, má tri deti.

Stal sa držiteľom jedného kuriózneho rekordu. Ako uvádza J. Veselý, vo Franzenovej partii s Ivanom Hausnerom, Trnava (1982), súperi dali spolu 104 šachov, teda napadnutí kráľa.

Referencie
----------

1. ↑  12.World Championship

Literatúra
----------

* M. Nevrlý, J. Čomaj: Šachová Bratislava - Od Kempelena po Ftáčnika, Bratislava - Pressburg, Albert Marenčin Vydavateľstvo PT 2005
* J. Veselý: Negližé za šachovnicí, Šachové zpravodajství Hausner 1999.

Externé odkazy
--------------

* Vývoj ratingu J. Franzena

Autoritné údaje: * SNK: 160644
* VIAF: 6541156565701923500007
Schéma koncepcie motor vzadu, pohon všetkých kolies
V automobilovom dizajne je **motor vzadu, pohon všetkých kolies** alebo **R4** koncepcia uloženia spaľovacieho motora za zadnú nápravu, ktorý poháňa všetky štyri kolesá.

Toto usporiadanie je volené predovšetkým pre zlepšenie trakcie alebo riadenia existujúcich usporiadaní motor vzadu, zadný náhon (RR).

Medzi významné automobily používajúce toto usporiadanie patria niektoré športové automobily Porsche, vrátane 959, či 911 Turbo, ktoré od svojho predstavenia, teda predstavenia turbodúchadlom prepĺňanej verzie modelu 993 v roku 1995 a predstavenia modelu Carrera 4 spolu so sériou 964 v roku 1989.

Niektoré varianty automobilov Volkswagen Kübelwagen (vojenské vozidlo s motorom vzadu na základe Volkswagenu Chrobák používané Nemeckom počas Druhej svetovej vojny) boli vyrábané s pohonom všetkých kolies, vrátane variantov Type 86, Type 87, Type 98.

Zdroj
-----

*Tento článok je čiastočný alebo úplný preklad článku Rear-engine, four-wheel-drive layout na anglickej Wikipédii.*
Súradnice: 48°8′42″S 17°6′23.4″V﻿ / ﻿48,14500°S 17,106500°V﻿ / 48.14500; 17.106500

**Meštiansky pamätný dom** na Baštovej ulici 2 je národná kultúrna pamiatka zapísaná v Ústrednom zozname kultúrnych pamiatok (pod číslom 1/1), ktorá sa nachádza v bratislavskej mestskej časti Staré mesto vedľa Michalskej brány. Za národnú kultúrnu pamiatku bol vyhlásený 23. októbra 1963.

Dom bol postavený už v 16. storočí. Podľa historických záznamov stála na jeho mieste v stredoveku zbrojnica.

v 19. storočí boli majiteľmi domu Batkovci (pôvodom z Čiech). Medzi najvýznamnejších členov rodiny Batkovcov patril Johann Nepomuk Batka starší (1795 – 1874) a jeho syn Johann Nepomuk Batka mladší (1845 – 1917). Batka starší bol hudobník – organista, jeho syn bol mestský archivár a preslávil sa ako hudobný vedec a kritik. Vďaka jeho benefičným koncertom a rôznym výstavám sa podarilo získať dostatočné finančné prostriedky, ktoré sa použili na výstavbu pomníka Jána Nepomuka Hummela.

Referencie
----------

1. 1 2 3 4   *Pamiatkový objekt - podrobnosti* [online]. Pamiatkový úrad Slovenskej republiky, [cit. 2014-04-13]. Dostupné online.
2. 1 2 3  HOLČÍK, Štefan. *Na mieste domu na Baštovej stála zbrojnica* [online]. Bratislava: Bratislavské noviny, 2002-09-26, [cit. 2014-04-13]. Dostupné online.
3. ↑   *Pomník Jána Nepomuka Hummela* [online]. Generálny investor Bratislavy, [cit. 2014-04-13]. Dostupné online.
**Jozef Drobný** (\* 25. marec 1897, Trstená – † 11. január 1959) bol významný predák slovenských poštárov a politik HSĽS v medzivojnovom Československu a v období Slovenského štátu.

Biografia
---------

Študoval na piaristickom gymnáziu v Ružomberku. Po štúdiách nastúpil do poštovej služby. Už v roku 1919 sa pokúsil spolu s ďalšími štátnymi zamestnancami založiť Spolok štátnych zamestnancov, avšak v súvislosti s plebiscitom na Spiši bol odvolaný do obce Tribš ako administrátor miestneho poštového úradu a poštový dôverník.

Medzičasom sa utvoril Spolok slovenských poštárov, do ktorého vstúpil. Začal byť činný v jeho bratislavskom výbore a od roku 1924 bol aj v jeho predsedníctve. Po rozdelení bratislavskej odbočky na ústredie a odbočku bol zvolený do čela odbočky a zároveň sa stal úradujúcim podpredsedom ústredia Spolku slovenských poštárov. Okrem odborovej činnosti sa začal venovať aj písaniu odborných prác v oblasti poštových služieb. V roku 1932 vydal knihu *Hospodárska služba poštových úradov* (praktická príručka pre zamestnancov pošty). Taktiež prispieval odbornými článkami do viacerých časopisov. Stal sa aj hlavným poštovým tajomníkom v Bratislave.

V parlamentných voľbách v roku 1935 bol zvolený za poslanca Národného zhromaždenia za HSĽS, resp. Autonomistický blok. Kandidoval v XVI. volebnom kraji (Nové Zámky). V snemovni pôsobil v rozpočtovom a sociálne-politickom výbore.

Vo voľbách do Snemu Slovenskej krajiny v roku 1938 je zvolený za poslanca. V sneme zasadal počas celej doby trvania Slovenského štátu. Bol členom sociálneho výboru snemu. Bol krajovým poslancom pre okres Nová Baňa a zároveň vedúci Odboru poštovej správy pri Združení štátnych a verejných zamestnancov.

Po roku 1945 bol na základe rozhodnutia SNR z pošty pre kolaborantstvo prepustený. Orgánmi Národnej bezpečnosti bol spolu s ďalšími poslancami snemu zaistený a postavený pred súd. V marci 1947 bol za svoju činnosť v rokoch 1938 – 1945 odsúdený na trest odňatia slobody 20 mesiacov, ktorý si však stihol odpykať do vynesenia rozsudku. Okrem toho mu bola ako vedľajší trest vymeraná strata občianskych práv na dobu dvoch rokov a konfiškácia jednej štvrtiny majetku.

Referencie
----------

1. ↑   *UKB* [online]. digitalna.kniznica.info, [cit. 2021-02-25]. Dostupné online.
2. ↑   *Jozef Drobny* [online]. public.psp.cz, [cit. 2021-02-25]. Dostupné online.
3. ↑   *Digitálna knižnica - dokument* [online]. www.nrsr.sk, [cit. 2021-02-25]. Dostupné online.
4. ↑   *UKB* [online]. digitalna.kniznica.info, [cit. 2021-02-25]. Dostupné online.
5. ↑   *UKB* [online]. digitalna.kniznica.info, [cit. 2021-02-25]. Dostupné online.
Svetové dedičstvo UNESCOSvetové dedičstvo UNESCO

**Kadidlová cesta** (hebr. דרך הבשמים) je jedna zo starovekých ciest, ktoré slúžili najmä Nabatejcom na prepravu tovaru z Ázie do Európy. Väčšinu tovaru tvorilo korenie, parfumy, soľ (v staroveku mala veľmi vysokú cenu pre svoju schopnosť konzervovať jedlo), asfalt, ktorý slúžil na utesňovanie lodí, a kadidlo, po ktorom cesta dostala meno.

V roku 2005 bola kadidlová cesta zapísaná na zoznam svetového dedičstva UNESCO.

Podoba cesty
------------

Z Ázie sa tovar prevážal na lodiach do prístavov v oblasti dnešného Jemenu, odkiaľ cesta vychádzala a viedla cez púšť v Saudskej Arábii do Jordánska, kde sa rozdeľovala na dve základné vetvy. Jedna viedla cez Negev do niekdajšieho veľkého prístavu v Gaze. Odtiaľ bol potom tovar prevážaný na lodiach do Európy. Druhá vetva potom viedla cez Damask k pobrežiu mora v Libanone.

Nabatejcom, ktorí spojenie medzi prístavmi v Jemene a na pobreží Stredozemného mora sprostredkovávali a strážili, plynuli z tejto činnosti nemalé príjmy, takže mohli v púšti okolo cesty vznikať bohaté nabatejské mestá, ako napr. Petra.

Sieť obchodných ciest zahŕňala v staroveku aj Kráľovskú cestu, „Morskú cestu" (Via Maris) či Soľnú cestu.

Referencie
----------

1. ↑  
	* BIČ Miloš: *Stopami dávných věků. Mezi Nilem a Tigridem*. 1. vyd. Praha: Vyšehrad, 1979. str. 230.

Zdroj
-----

*Tento článok je čiastočný alebo úplný preklad článku Kadidlová stezka na českej Wikipédii.*

Pozri aj
--------

* púštne mestá v Negeve: Avdat, Mamšit, Chaluca, Šivta, Petra


|  |  |
| --- | --- |
| Portal | Portál cestyHistorický portál |

  


| * z
* d
* u
Pamiatky v Izraeli a východnom Jeruzaleme na zozname svetového dedičstva UNESCO |
| --- |
| 
* Masada
* Akko
* Biele Mesto v Tel Avive
* Biblické tely
	+ Megido
	+ Tel Chacor
	+ Tel Beer Ševa
* Kadidlová cesta – púštne mestá v Negeve
* Jeruzalemské Staré Mesto a jeho hradby
* Bahájske svätyne a záhrady v Haife a Akku
* Archeologické náleziska v pohorí Karmel
	+ Nachal Mearot a jaskyňa vo Wádí el-Mughara
* Jaskyne Bejt Guvrin a Maresha
* Nekropolis Bejt Še'arim

 | Izrael |
Súradnice: 31°01′16″S 103°22′01″V﻿ / ﻿31,021°S 103,367°V﻿ / 31.021; 103.367

Epicentrum zemetrasenia
**Zemetrasenie v S’-čchuane v roku 2008** bolo silné zemetrasenie, ktoré 12. mája 2008 o 06:28:04 UTC (14:28:04 hod. miestneho času) zasiahlo čínsku provinciu S’-čchuan s epicentrom asi 1 550 km juhozápadne od Pekingu. Otrasy boli citeľné až v Pekingu, Šanghaji, Hanoji a Bangkoku. Zahynulo pri ňom viac ako 68 000 ľudí.

Zemetrasenie malo silu 7,8 až 7,9 stupňa Richterovej stupnice. Pod jeho ničivý účinok sa podpísala nielen sila otrasov, ale aj výnimočne dlhý čas, počas ktorého otrasy trvali – 2 až 3 minúty hlavná séria a počas nasledujúcich 72 hodín 52 menších otrasov.

Tektonika
---------

Zemetrasenie sa odohralo na Lung-men-šanskom zlome. Tento zlom oddeľuje S’-čchuanskú panvu od pohoria Lung-men Šan. Lung-men Šan je (podobne ako Himaláje či Tibetská náhorná plošina) typ terénu, ktorý bol vyzdvihnutý do výšky vplyvom narážania Indického subkontinentu na Euroázijskú tektonickú platňu. Jeho viditeľným protikladom je rovinatý a nízko položený terén S’-čchuanskej panvy. Tá predstavuje typ terénu, ktorý sa s narážaním Indickej tektonickej platne musí zatiaľ ešte len vysporiadúvať. Zemetrasenie sa odohralo v časti zlomu dlhej asi 240 km. Pohorie Lu-men Šan po zemetrasení zvýšilo nadmorskú výšinu svojich terénov miestami až o tri metre. Horizontálne posuny dosiahli v niektorých úsekoch až 9-metrovú dĺžku.

Ohlas
-----

Zemetrasenie bolo závažnou udalosťou nielen pre Čínu, ale aj pre zvyšok sveta. Táto katastrofa bola v strede pozornosti svetových médií súčasne s katastrofou spôsobenou cyklónom Nargis v Mjanmarsku, ktorá sa odohrala približne v tom istom období. Čínska politická administratíva na rozdiel od predchádzajúcich blokačných zásahov pri informovaní o katastrofách, tentoraz umožnila širšie a otvorenejšie mediálne pokrytie. Zvyšok Číny a aj sveta mohol takto okamžite reagovať a prispieť humanitárnou pomocou postihnutým oblastiam. Tento prístup zjavne kontrastoval s priebehom humanitárnej pomoci cyklónom postihnutému Mjanmarsku. Mjanmarská vojenská chunta blokovala informačné toky a navyše aj úmyselne spomaľovala prísun zahraničnej humanitárnej pomoci.

Referencie
----------

1. ↑

Iné projekty
------------

Commons
* Spolupracuj na Commons Commons ponúka multimediálne súbory na tému **Zemetrasenie v S’-čchuane v roku 2008**

Autoritné údaje: * LCCN: sh2009001570
**Pratomelidas** (starogr. *Πρατομελίδας*) bol olympijský víťaz v neznámej disciplíne v 1. storočí.

Podľa talianskeho historika Luigiho Morettiho bol Pratomelidas zo Sparty víťaz olympijských hier pravdepodobne na 215. hrách v roku 81. Moretti k tomuto záveru dospel na základe analýzy textu *SEG 11:829* a textov *SEG 11:563* a *SEG 11:775* (na identifikáciu chýbajúcich písmen jeho mena *[Prato]melidas*) z vedeckej publikácie *Supplementum Epigraphicum Graecum*, ktorá obsahuje zverejnené grécke nápisy a štúdie doteraz známych dokumentov.

Poškodený nápis uvádza Pratomelidovo neúplné meno, disciplínu neuvádza, len to, že súťažil v kategórii mužov (*ἄν̣δρες* - andres). Podľa typu písma ho odborníci datujú do 1. storočia.

Referencie a bibliografia
-------------------------

1. 1 2 3 4  Luigi Moretti; Maria Elisa Garcia Barraco; Ilaria Soda. *Luigi Moretti e il catalogo degli Olympionikai : testimonianze epigrafiche, letterarie, papirologiche e numismatiche sui vincitori degli agoni olimpici panellenici (Ellade e Magna Grecia: 776 a.C. - 393 d.C)*. Roma : Arbor sapientiae, 2014. ISBN 978-88-97805-32-8. S. 128 (809).
2. ↑  James Lynch, *The Ancient Olympiads*

Pozri aj
--------

* Zoznam olympijských víťazov staroveku
Súradnice: 43°19′S 11°20′V﻿ / ﻿43,317°S 11,333°V﻿ / 43.317; 11.333

**Prato** je talianske mesto v oblasti Toskánsko, hlavné mesto rovnomennej provincie. Leží asi 20 km juhovýchodne od Pistoie a 15 km severozápadne od Florencie na pravom brehu rieky Bisenzio, prítoku Arna. 

Od 80. rokov 20. storočia zažíva mesto ekonomický i demografický boom. Je cieľom veľkej imigrácie, najmä Číňanov tvoriacich tu najväčší podiel obyvateľstva zo všetkých európskych miest. Do roku 1992 bolo mesto, rovnako ako ostatné obce v provincii, súčasťou provincie Florencia.

Dejiny
------

Pahorky v okolí Prata boli osídlené už v paleolite a neskôr tu vzniklo etruské mesto, už vtedy stredisko tkáčstva. V rímskej dobe tadiaľto viedla cesta, osada ale vznikla až v ranom stredoveku. V 10. storočí rod Alberti založil mesto, ktoré bolo od roku 1106 samostatné. V 12. a začiatkom 14. storočí vznikli dvoje hradby a mesto malo až 15 tisíc obyvateľov. V roku 1326 sa Prato dobrovoľne poddalo neapolskému kráľovi Robertovi I. aby ich chránil pred tlakom susednej Florencie, ale už 1351 ho neapolská kráľovná predala práve Florencii. V roku 1512 bolo mesto vyplienené španielskym vojskom, ktoré veľkú časť obyvateľov vyvraždilo. V roku 1653 dostalo Prato status mesta a vzniklo tu biskupstvo. V 19. storočí sa mesto stalo centrom textilného priemyslu a prudko rástlo, ďalšia vlna prišla koncom 20. storočia, kedy v Prate vznikla veľká čínska kolónia.

Vývoj počtu obyvateľov
----------------------

*Počet obyvateľov*

Osobnosti mesta
---------------

* Filippino Lippi (\* 1457 – † 1504), maliar, syn maliara Filippa Lippi
* Domenico Zipoli (\* 1688 - † 1726), barokový hudobný skladateľ, jezuitský misionár, organista a čembalista
* Curzio Malaparte (\* 1898 – † 1957), spisovateľ a novinár

Partnerské mestá
----------------

* USA  Albemarle County , Virgínia, USA, 1977
* Bir Lehlu, Saharská arabská demokratická republika, 1999
* Rakúsko  Ebensee, Rakúsko, 1987
* Čína  Changzhou, Čína, 1987
* Vietnam  Nam Dinh, Vietnam, 1975
* France  Roubaix, Francúzsko, 1981
* Bosna a Hercegovina  Sarajevo, Bosna a Hercegovina, 1997
* Nemecko  Wangen im Allgäu, Bádensko-Württembersko, Nemecko, 1988

Iné projekty
------------

Commons
* Spolupracuj na Commons Commons ponúka multimediálne súbory na tému **Prato**

Externé odkazy
--------------

Oficiálna stránka

Zdroj
-----

*Tento článok je čiastočný alebo úplný preklad článku Prato na českej Wikipédii.*

| * z
* d
* u
**Toskánsko - obce provincie Prato** |
| --- |
| Cantagallo  • Carmignano  • Montemurlo  • Poggio a Caiano  • Prato  • Vaiano  • Vernio |
Samovar na drevné uhlie
Zbierka samovarov
Ruský samovar – schéma 1) Kryt kúreniska 2) Nosič kanvice 3) Pokrievka 4) Misa – nádrž na vodu 5) Držadlo 6) Šija – spája misu so stojanom 7) Výtokový náustok 8) Výpustný kohút 9) Gombík – držadlo pokrievky
**Samovar** je ruské tradičné zariadenie na varenie vody na prípravu čaju. Spočiatku sa voda ohrievala vnútorným ohrievačom, predstavovaným rúrkou naplnenou drevným uhlím. Neskôr sa objavili ďalšie druhy samovarov, vykurované petrolejom alebo elektricky.

Rozdelenie samovarov
--------------------

Súčasná klasifikácia samovarov uznáva nasledujúce typy:

* Elektrický samovar – vodu ohrieva vstavané výhrevné teliesko rovnako ako v rýchlovarnej kanvici
* Žiarový samovar – inak tiež uhoľný, drevný
* Kombinovaný samovar

Konštrukcia samovaru
--------------------

Samovar (1844)
Bez ohľadu na pestrosť tvarov sú samovary koncipované zhodne. Každý samovar je zložený z ďalej popísaných dielov:

* Misa – nádrž na vodu, základná časť, do ktorej sa nalieva voda na varenie
* Dutina – ohnisko, umiestnené vo vnútri misy, sem sa vkladá palivo, tu je prípadne horák na kvapalné palivá. Vonkajšia stena funguje ako tepelný výmenník
* Kruh – liatinová kruhová doska, ktorá zhora zakrýva misu
* Šija – zúžená časť, ktorá spája misu so stojanom
* Stojan samovaru – základná, oporná časť
* Držadlá – sú zhotovené z tepelne izolačného materiálu, pripevnené na misu a umožňujú prenášať celý samovar aj v chode
* Ružica – zdobená obruba, z ktorej vystupuje kohút na horúcu vodu
* Rúčka – páčka, ktorou sa ovláda výpustný kohút
* Výpustný kohút
* Pokrievka – zakrýva zhora nádobu na vodu
* Prieduchy – otvory na pokrievke pre odchod pary
* Nosič kanvice – obruba na pokrievke, do ktorej sa vkladá kanvička so závarkou – čajovým koncentrátom

Obvyklými materiálmi pre výrobu samovarov sú: meď, mosadz, alpaka, nerezová oceľ.

Príprava čaju s pomocou samovaru
--------------------------------

Samovar neslúži priamo na prípravu čaju, ale na varenie vody na prípravu čaju. Do misy sa naleje voda, ktorá sa privedie do varu. V malej kanvičke sa vriacou vodou sparí listový čaj. Ten sa nechá vylúhovať až do vzniku silného extraktu – závarky. Počas lúhovania a následne počas prípravy čaju do šálok je kanvička uložená v nosiči úplne hore na samovare. Tak je zaručené uchovanie závarky v teple. Ak sa rozhodneme čaj konzumovať, odlejeme si do svojej šálky z kanvičky potrebné množstvo extraktu a dolejeme horúcou vodou z kohútika na nádrži samovaru. Čajové lístky zostanú v kanvičke. Množstvom čajového koncentrátu riadime silu čaju.

Iné projekty
------------

Commons
* Spolupracuj na Commons Commons ponúka multimediálne súbory na tému **Samovar**

Zdroj
-----

*Tento článok je čiastočný alebo úplný preklad článku Samovar na českej Wikipédii.*
Boeing 747-400 vo farbách Malaysia Airlines pristáva na Letisku Londýn-Heathrow
McDonnell Douglas DC-10-30 Malaysia airlines
Airbus a350-900 Malayských areolínií na letisku Londýn-Heathrow, v roku 2019
Boeing 777-200ER Malayských areolínií na Hong Kong International airport.
Airbus a330-200F MAS cargo
Boeing 737-8H6 Malaysia Airlines retro livery (40 years)
**Malaysia Airlines** je národná letecká spoločnosť Malajzie, ktorá operuje na medzinárodných aj vnútroštátnych letoch.
Je to jedna z najväčších ázijských leteckých spoločností.

Malaysia Airlines lieta do destinácii v Ázii, Európe, Severnej a Južnej Amerike, Austrálii a Afrike. Má dve dcérske spoločnosti: *Firefly* a *MASwings*.
*Firefly* prevádzkuje pravidelné lety z domovskej základne MAS v Penangu a Subangu a zameriava sa na terciárne miesta. *MASwings* operuje na linkách v rámci Bornea. Malaysia Airlines prevádzkuje aj flotilu nákladných lietadiel *MASkargo*.
*MASCharter* je ďalšia dcérska spoločnosť Malaysia Airlines, prevádzkujúca charterové lety využívajúce lietadlá Malaysia Airlines.

Flotila
-------

**Flotila Malaysia Airlines**| Lietadlo | V prevádzke | Fotografia | Objednávky/opcie | Sedadiel   (First/Business/Economy) |
| --- | --- | --- | --- | --- |
| Airbus A330-200F | 4 |  | 0 | 0 (nákladné) |
| Airbus A330-300 | 15 |  | 0/10 | 283 (0/36/247) |
| Airbus A380-800 | 6 |  | - | 494 (8/66/420) |
| Boeing 737-400 | 11 |  | 0 | 144 (0/16/128) |
| Boeing 737-800 | 53 |  | 13/10 | 166 (0/16/150)160 (0/16/144) |
| Boeing 747-400 | 1 – 2 |  | 0 | 359 (12/41/306) – 0 (nákladné) |
| Boeing 777-200ER | 14 |  | 0 | 282 (0/35/247) |
| **spolu** | **106** |  | **13/20** | Stav k aprílu 2014 |

Malaysia airlines Airbus a330-300 Oneworld livery

Zaujímavosti
------------

Malaysia Airlines má najvačšiu flotilu lietadiel Boeing 737-400 na svete.[chýba zdroj]



|  |  |
| --- | --- |
| Portal | Portál letectvo |
**Miera návratnosti** (iné názvy: **miera výnosu/výnosnosti/rentability, výnosová miera, pomer návratnosti, pomer rentability, výnosové percento, návratnosť, výnos, výnosnosť, rentabilita, miera zisku, return on investment (v širšom zmysle), rendita**, ďalšie synonymá pozri v článku return on investment a odkazoch tam uvedených; angl. *rate of return* (skratky *ROR, r*), *return, profit rate, (rate of) return on investment* (skratka *ROI*) ) je pomer zisku z investície a nákladov na investíciu.

Použitie
--------

Ukazovateľ meria úspešnosť akejkoľvek investície. 

Príklady známych konkrétnych použití tohto ukazovateľa:

* *vo financiách:* miera návratnosti = zmena ceny akcie : počiatočná cena akcie
* *vo finančnej analýze podniku:* return on investment (rentabilita celkového kapitálu) = ročný zisk podniku : zdroje krytia majetku podniku
* ako ukazovateľ pri hodnotení celkovej úspešnosti webového sídla alebo úspešnosti internetovej reklamnej kampane PPC.

Od názvu tohto ukazovateľa ("rate of return") je odvodený názov ukazovateľa "internal rate of return" (po slovensky vnútorné výnosové percento, vnútorná miera návratnosti a pod.), ktorého spôsob výpočtu je však odlišný.

Externé odkazy
--------------

* 
*
**Žravý šach** (Antichess) je dosková strategická hra, v ktorej sú tie isté figúrky a na tých istých miestach, ako v riadnom šachu s rovnakými pravidlami pohybu. Úlohou hráča je však namiesto obrany kráľa dosiahnuť, aby mu súper *"zožral"* všetky figúrky. Ak hráč môže súperovi vziať niektorú figúrku, musí tak urobiť, ak môže vziať viacero figúrok, môže sa rozhodnúť, ktorá to bude. Vyhráva hráč, ktorý nemá ani jednu figúrku. Remíza je, ak si súperi už nemôžu navzájom podhodiť figúrky (napríklad obaja majú iba strelcov, ale jeden je na čiernom a druhý na bielom políčku), alebo hráč, ktorý je na ťahu, nemôže vykonať ťah (má len pešiaka a oproti nemu je súperova figúrka).

Stratégia
---------

 Ak je na ťahu čierny, vyhral, ak je na ťahu biely, vyhral.

Paradoxne môže byť výhodné na začiatku partie vziať súperovi viac figúrok. Má potom menej stupňov voľnosti a musí robiť vynútené ťahy. Na obrázku vpravo je ukážka výhody tempa. Ten kto je na ťahu vyhral.
Súradnice: 50°19′32″S 17°08′14″V﻿ / ﻿50,3256931°S 17,1372119°V﻿ / 50.3256931; 17.1372119

**Žulovská pahorkatina** je geomorfologický celok v juhovýchodnej časti Krkonošsko-jesenického podhoria, ležiaci v okrese Jeseník v Olomouckom kraji.

Poloha a sídla
--------------

Smolný vrch v Černovodské pahorkatine
Celok sa rozkladá zhruba medzi obcami Bernartice (na severe), Vidnava (na severovýchode), Stará Červená Voda (na východe), Vápenná (na juhu) a Vlčice (na západe). Úplne vnútri celku leží mesto Žulová a obce Černá Voda a Kobylá nad Vidnavkou.

Charakteristika územia
----------------------

Členitá pahorkatina sa skladá z žúl a granodioritov žulovského plutónu. V strednom pleistocéne bola zaľadnená kontinentálnym ľadovcom s teplou bázou. Kopovitý povrch holoroviny (etchplén) tvorený nízkymi exfoliačnými klenbami (ruwarmi) bol čiastočne zmenený v guliakovú krajinu. Nad plochý povrch sa dvíhajú vysoké ostrovné hory (vysoké exfoliačné klenby - bornhardty) s početnými tvarmi zvetrávania a odnosu žuly (izolované skaly, skalné misy, žliabkové škrapy, tafoni, žokovité balvany a pod.), početné hrance, na okraji pri obci Vidnava hlboké tropické zvetraliny (kaolíny), pri obci Supíkovice zvyšky tropického krasu, početné mramorové a žulové kameňolomy, mozaika polí, lúk a lesíkov (smrekové a borovicové porasty).

Geomorfologické členenie
------------------------

Celok Žulovská pahorkatina (podľa značenia Jaromíra Demeka IVD-2) patrí do oblasti Krkonošsko-jesenického podhoria. Ďalej sa členia na okrsky Tomíkovická pahorkatina (IVD-2-1) na severozápade a Červenovodská pahorkatina (IVD-2-2) na juhovýchode.

Pahorkatina susedí s jedným celkom Krkonošsko-jeseníckeho podhoria (Vidnavská nížina na severozápade) a s dvoma celkami Jesenickej podsiete (Rychlebské hory na juhozápade a Zlatohorskej vrchoviny na juhovýchode). Na východe je obmedzená česko-poľskou štátnu hranicou.

Geomorfologické členenie Žulovskej pahorkatiny uvádza nasledujúca tabuľka:

| Okrsok | Najvyšší bod |
| --- | --- |
| **Tomíkovická pahorkatina** | Kaní hora (476 m) |
| **Černovodská pahorkatina** | Boží hora (527 m) |

Významné vrcholy
----------------

Najvyšším vrcholom Žulovskej pahorkatiny je Božia hora (527,4 m n.m.).

* Boží hora (527 m), Černovodská pahorkatina
* Borový vrch (487 m), Černovodská pahorkatina
* Kaní hora (476 m), Tomíkovická pahorkatina
* Bukový vrch (425 m), Černovodská pahorkatina
* Lánský vrch (423 m), Tomíkovická pahorkatina
* Smolný vrch (404 m), Černovodská pahorkatina
* Jahodník (379 m), Černovodská pahorkatina

Referencie
----------

1. ↑  Žulovská pahorkatina na Mapy.cz
2. 1 2 3  DEMEK, Jaromír; MACKOVČIN, Peter, a kolektiv. *Zeměpisný lexikon ČR: Hory a nížiny*. 2. vyd. Brno : AOPK ČR, 2006. 582 s. ISBN 80-86064-99-9.

Pozri aj
--------

* Geomorfologické členenie Česka

Externé odkazy
--------------

* Geomorfologické mapa na Mapy.nature.cz (J. Demek et al. 2006)

Zdroj
-----

*Tento článok je čiastočný alebo úplný preklad článku Žulovská pahorkatina na českej Wikipédii.*
**Bezkontextová gramatika** je frázová gramatika, ktorej prepisovacie pravidlá majú tvar *X* → *w*, kde *X* je neterminál a *w* je ľubovoľná vetná forma. Názov *bezkontextová* vychádza z toho, že neterminály sa prepisujú bez ohľadu na kontext, v ktorom sa nachádzajú.

Bezkontextovými gramatikami sa veľmi často popisujú bežné programovacie jazyky, hoci tieto sú málokedy bezkontextové (napr. Pascal alebo C). Bezkontextové jazyky však vieme pomerne efektívne parsovať a konštrukcie, ktoré nie sú bezkontextové (napr. deklarácie a používanie premenných) sa ošetrujú zvlášť.


| Formálne jazyky, automaty a gramatiky |
| --- |
| **Chomskéhohierarchia** | **Gramatika** | **Jazyk** | **Minimálnyautomat** |
| Typ-0 | Frázová | Rekurzívne vyčísliteľný | Turingov stroj |
|  |  | Rekurzívny | Vždy zastavujúci Turingov stroj |
| Typ-1 | Kontextová | Kontextový | (Nedeterministický) lineárne ohraničený |
| Typ-2 | Bezkontextová | Bezkontextový | (Nedeterministický) zásobníkový |
| Typ-3 | Regulárna | Regulárny | Konečný |
| Každá množina jazykov alebo gramatík je vlastnou nadmnožinou množiny priamo pod ňou. |
**Cypherpunkeri** predstavujú neformálnu skupinu ľudí zaujímajúcich sa o súkromie a kryptografiu a zvyčajne spolu komunikujú pomocou cypherpunks mailing listu. Cieľom tejto skupiny bolo dosiahnuť súkromie a bezpečnosť pomocou proaktívneho používania kryptografie. 

Termín *cypherpunk* prvý použil Jude Milhon ako slovnú hračku na opísanie kyberpunkerov, ktorí používali kryptografiu.

*Cypherpunk*, *cypherpunker*, alebo *cpunk* sú tiež občas používané ako užívateľské meno alebo heslo na internetových stránkach požadujúcich registráciu, hlavne ak užívateľ nemá v úmysle sa vrátiť alebo si neželá odhaliť informácie o sebe. Účet je tak voľný pre ďalších užívateľov.

Cypherpunkeri zastávajú aj niekoľko významných postov v počítačovom priemysle.

Niektorí známi cypherpunkeri
----------------------------

* Jon Callas (Technické vedenie OpenPGP špecifikácie)
* Hugh Daniel (Bývalý manažér projektu FreeS/WAN)
* John Gilmore (Jeden zo zakladateľov Electronic Frontier Foundation)
* Ian Goldberg (Hlavný vedec, Radialpoint)
* Lucky Green (Autor prvej voľne šíriteľnej softwarovej implementácie ring signatures)
* Eric Hughes (Autor *Manifesta Cypherpunku*)
* Tim May (Bývalý hlavný vedec v Inteli)
* Jude Milhon (Zakladajúci člen Cypherpunku)
* Len Sassaman (Súčasný prevádzkovateľ Mixmaster Remailer software)
* Philip Zimmermann (Vynálezca PGP)

Externé odkazy
--------------

* *A Cypherpunk's Manifesto*, Eric Hughes
* *The Crypto Anarchist Manifesto*, Timothy C. May
* *The Cyphernomicon*, Timothy C. May
Súradnice: 48°23′01″S 17°00′54″V﻿ / ﻿48,383681°S 17,015076°V﻿ / 48.383681; 17.015076
**Bezodné** (staršie *Bezedné*) je prírodná rezervácia, ktorú spravuje ŠOP - S-CHKO Záhorie.

Nachádza sa v Borskej nížine v katastrálnom území obce Plavecký Štvrtok v okrese Malacky v Bratislavskom kraji. Územie bolo vyhlásené v roku 1964 na rozlohe 3,46 ha s ochranným pásmom 52,58 ha. Rezervácia zahŕňa močiarne a vodné i slatinné spoločenstvá viazané na jazero obklopené borom. Na území rezervácie platí 4. a 5. stupeň ochrany.

Podľa Natura 2000 je rozloha 75,8 ha.

Predmetom ochrany je: *Jeden z posledných zvyškov pôvodných prírodných útvarov Záhoria (súbor fytocenóz slatinného, jelšového lesa, močiarnych a vodných spoločenstiev). Územie je využité ako vedeckovýskumný objekt a tiež pre ciele osvetovo-výchovné.*

Chránené druhy: plocháč červený, blatniak tmavý

Referencie
----------

1. ↑   *Názvy prírodných rezervácií PR* [online]. Úrad geodézie, kartografie a katastra SR, 22.7.2010, [cit. 2010-09-15]. Dostupné online. ((po slovensky))
2. ↑  Bezodné. In:  *Zoznam osobitne chránených častí prírody SR* [online]. Banská Bystrica: Štátna ochrana prírody SR. Dostupné online.

Externé odkazy
--------------

* Natura 2000
* Poloha na mape
Bezpečnostný prepad priehrady Llyn Brianne vo Walese
Bezpečnostný prepad v tvare lievika priehrady Monticello Dam v USA
**Bezpečnostný prepad** je objekt vodného diela, ktorý slúži ako ochrana pred preliatím hrádze. Umožňuje bezpečný odtok prebytočnej vody cez hrádzu, napríklad pri povodni. Prepad sa podľa typu skladá z prepadovej hrany (hradenej alebo nehradenej), spadiska, odpadu, sklzu a vývariska. Aby sa predišlo prípadnému upchaniu, stavia sa pred prepadovú hranu mreža.

Typy prepadov
-------------

Prepad sa nachádza na vrchu priehradného múru. Existujú dva hlavné typy prepadov:

* *kontrolovaný* - má mechanické zariadenia alebo *brány* na reguláciu prietoku.
* *nekontrolovaný* - nemá žiadne brány; ak vodná hladina vystúpi nad prepadovú hranu, voda sa dostane cez prepad mimo nádrže. Priepust vody je závislý len od hĺbky vody v nádrži.

Iné projekty
------------

Commons
* Spolupracuj na Commons Commons ponúka multimediálne súbory na tému **Bezpečnostný prepad**

Zdroj
-----

*Tento článok je čiastočný alebo úplný preklad článku Spillway na anglickej Wikipédii.*
**Akakiánska schizma** (iné názvy: **Akakiova schizma**, **Akáciova schizma**, **akaciánska schizma**, **akakiovská schizma**) (484 až 519) predstavovala prvú vážnu schizmu medzi západnou a východnou cirkvou.

Pomenovaná je po konštantínopolskom patriarchovi Akakiovi (471 – 489), ktorý na príkaz byzantského cisára Zenóna vypracoval vieroučnú formuláciu nazvanú *Henotikon*, ktorá mala zmieriť monofyzitov s väčšinovou cirkvou, ktorá sa držala záverov Chalcedónskeho koncilu (451). Výnos tohto cisárskeho ediktu bol prijateľný pre monofyzitov a mohol teda upevniť náboženskú jednotu cirkvi, poznamenanú predchádzajúcimi teologickými spormi. *Henotikon* však bol na území niekdajšej Západorímskej ríše, reprezentovanej pápežom Félixom III. (483 – 492) odmietnutý. Väčšina Itálie sa nachádzala už pod germánskou nadvládou a bola tak byzantskému cisárovi podriadená iba teoreticky; pápež mohol konať nezávisle od cisára a roku 484 vypovedal cirkevné spoločenstvo východným patriarchom. 

Germánskym panovníkom, ktorí boli väčšinou ariánmi, sa tento spor medzi pápežom a cisárom pozdával. Opačne konal Teodorich Veľký, ktorý sa snažil primäť cisára - teraz už Justinia I. aby *Henotikon* odvolal. Roku 519 schizma končí, východná cirkev prijíma Hormizdovu formulu viery. Tento zmier však viedol k vyostreniu konfliktu s monofyzitmi. Ďalšie snahy o náboženské zjednotenie ríše vyvíjal Justinián I.

Referencie
----------

1. ↑  VRIES, Wilhelm de. *Kristologické spory: akakiánska schizma* [online]. www.postoj.sk, [cit. 2020-02-24]. Dostupné online.
2. ↑  Akakios. In: VAVŘÍNEK, Vladimír; BALCÁREK, Petr. *Encyklopedie Byzance*. 1. vyd. Praha : Libri; Slovanský ústav AV ČR, 2011. 552 s. (Práce Slovanského ústavu AV ČR. Nová řada; zv. 33.) ISBN 978-80-7277-485-2,  978-80-86420-43-1. S. 15 – 16.
3. ↑  STOLÁRIK, Lukáš. *Carihrad v období Cyrila a Metoda* [online]. farnosttrstena.sk, [cit. 2020-02-24]. Dostupné online.
4. ↑  VLADÁR, Vojtech. *Dejiny cirkevného práva*. 1. vyd. Praha : Leges, 2017. ISBN 978-80-7502-238-7. S. 115, 122.
5. ↑  Henotikon In:  *Encyclopaedia Beliana* [online]. Slovenská akadémia vied, [cit. 2020-07-14]. Dostupné online. ISBN 978-80-89524-30-3.

Pozri aj
--------

* Henotikon
* Akakios
* Felix III.
* Hormizdas
Renault Dauphine
Pohľad zozadu
**Renault Dauphine** je automobil nižšej strednej triedy, ktorý vyrábala francúzska automobilka Renault v rokoch 1956-1967. Luxusná verzia sa predávala pod názvom Renault Dauphine Ondine v rokoch 1960-1962.

Vyvážal sa do mnohých krajín, a to do Južnej Afriky, Austrálie, Mexika, Belgicka a Írska. Licencovaný bol v Brazílii, Španielsku, Argentíne, Izraeli, USA a Japonsku. Športový model Rena Renault Dauphine Gordini sa vyrábal so štvorstupňovou prevodovkou a kotúčovými brzdami na všetkých štyroch kolesách a s upraveným silnejším motorom. Model Dauphine mal nahradiť v roku 1956 model Renault 4CV a rovnako mal jednoduchú karosériu, bol to 4-dverový sedan, no uchytenie predných dverí bolo rozdielne, pretože pri 4CV sa otvárajú na opačnú stranu ako je dnes obvyklé. Dauphine bol ťažší a väčší než 4CV a mal rovnakú motorizáciu v rozsahu 760 cm³ do 845 cm³ a výkonnostne od 19 do 32 koní. Magazín Road and Track zverejnil, že zrýchlenie z 0 na 97 Km/h bolo za 32 sekúnd. Rovnako ako predchodca mal motor vzadu. Pôvodný názov bol Corvette, ale neskôr bol zmenený na Dauphine.

Dve edície boli upravené na zvýšenie výkonu. Amédée Gordiny navrhol verziu Dauphine prerobenú na výkon 37 koní a takto upravované verzie sa predávali pod názvom Dauphine Gordini. Limitovaná edícia 2140 nazývaná 1093 bola upravená na výkon 55 koní a mala dvojitý karburátor, štvorrýchlostnú manuálnu prevodovku a maximálnu rýchlosť 140 Km/h. Model 1093 bol dostupný iba v bielej farbe s modrými pruhmi. Počas 10 rokov výroby sa vyrobilo 2 150 738 kusov Dauphine. V Anglicku to bolo jeden z najviac dovážaných automobilov a veľmi predávaných.

Model sprevádza zlá povesť pre nízky výkon a zlú ovládateľnosť. V mnohých predajniach hlavne v USA a VB bolo auto známe kvôli početným mechanickým poruchám. V roku 2002 bol model Dauphine vyhlásený za deviate najhoršie auto storočia. V roku 2007 bol model zaradený medzi 50 najhorších áut sveta, nazvaný najmenej efektívny kúsok francúzskych inžinierov od dôb Maginotovej línie.

Zdroj
-----

*Tento článok je čiastočný alebo úplný preklad článku Renault Dauphine na českej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **Renault Dauphine**

| Automobily značky Renault 1940 – 1990 – nasledujúce >> |
| --- |
| **Typ** | 1940 | 1950 | 1960 | 1970 | 1980 |
| 5 | 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9 |
| Miniautomobily (A) |  |  |  | 3 / 4 | 4 |
| Malé automobily (B) |  |  |  |  | 5 / 7 | Super 5 |
| Nižšia stredná trieda (C) |  | 4CV | Dauphine | 8/10 | 6 | 14 | 9/11 |  |
| Stredná trieda (D) | Juvaquatre |  |  | 12 | 18 | 21 |
| Vyššia stredná trieda (E) |  |  | Frégate |  | 16 | 20/30 | 25 |
| Grand tourer |  |  |  | Torino |  |
| Kupé |  |  |  |  | 15/17 | Fuego |
| Roadster |  |  | Caravelle |  |  |  |
| Off-road |  |  |  | Rodeo 4/6 | Rodeo |  |